**Îngerul**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când seara la chindie

Ziua întreagă stinge

Aripă argintie

Îmi poposi un înger.

Cu ochii largi albaştri

Priveşte şi socoate

Şi nu poate cunoaşte

De ce eu cad în noapte.

Mă trage din risipe

De aripi:”Zboară! Zboară!”

Ninsoarea grea de clipe

Pe mine mă omoară.

Mă vrea urnit din grele

Uşor ca o speranţă,

Ci ploile de stele

Ţintesc să bată-n viaţă.

Eu plâng c-aşa mă doare:

Natura-mi se despică –

Jumate e zburare,

Iar cealălaltă frică.

Tot gem ca-ntr-o menghină

Ce-mi stoarce din putere –

O parte în Lumină

Când alta-i întuneric.

Iar el nu înţelege

De ce n-arunc o parte...

„Sunt ferecat de lege

Cu humă şi cu carte.”

Victor Bragagiu